1Napaccappui matu PUWANGNGE linoé, angkanna mancaji makabuttu sibawa masino-sino. Nabalé’i matu tompo’na sibawa passara-sarangngi pabbanuwana.
2Sininna tauwé napéneddingiwi toto iya padaé: imang-ngimangngé sibawa ra’ya’é, ata riyelli sibawa ponggawana, pabbalu’é sibawa pangelli, panginrengngé sibawa pappainrengngé, sugié sibawa kasiyasié.
3Tabburé-buréi matu linoé sibawa riyancuru. PUWANGNGE pura mabbicara, na iyaro gau’é pasti kajajiyang.
4Mancaji marakkoi linoé sibawa makelle, sininna linoé makkanrodongngi. Langi sibawa linoé pada-padai makkanrodong.
5Mancaji macarépai linoé nasaba najjalékkaiwi pabbanuwana parénta-paréntana Allataala, napinrai attettekeng-attettekenna sibawa massakkarengngi assijancing iya naébbué sibawa mennang untu’ mannennungeng.
6Rimakkuwannanaro purani natanroi PUWANGNGE linoé sibawa hukkungngi pabbanuwana nasaba pangkaukenna mennang. Riyangurengngi mennang sibawa céddé bawang polé ri mennang iya salama’é.
7Makkanrodong pong anggoro’é sibawa mawatang rilolongeng uwai anggoro’é. Tau iya marennué riyolo messéni makkekkuwangngé.
8Dé’na napaéngkalinga getti kacapi iya marennué sibawa tetté rabana iya marowaé. Aramé-raméngenna tau iya mariyo-riyoé mappésauni.
9Dé’ gagana ménung uwai anggoro sibawa makkélong, dé’ gagana péneddingiwi nyamenna énungeng maserié.
10Marukka sininna kotaé; taggoncing maneng tange bolaé nasaba métaui monroiyéngngé.
11Gora sining tauwé risining lalengngé nasaba acappurengngi uwai anggoro. Dé’ gagana arennung ri wanuwaéro untu’ mannennungeng.
12Ancuru sisenni kotaé, sibawa maruttung tassiya-siya gerbanna.
13Iyanaro kajajiyang matu ri sininna linoé ri tungke bangsa. Padai gau’na ri wettu éngngalangngé, wettunna riyala buwa zaitungngé gangka cappu sibawa buwa anggoro iya paccappurengngé ricéppu polé ri ponna.
14Sining tau iya salama’é makkélongngi matu marennu. Tauwé ri yajang nabbirittangngi matu arajanna PUWANGNGE
15sibawa tauwé ri alau pojiwi matu. Pabbanuwaé ri wiring tasi’é napakarajai matu PUWANGNGE, Allataalana Israélié.
16Polé ri cappa linoé riyéngkalingai élong pappojiyangngé untu’ Israélié, bangsa iya mapatoé. Iyakiya cilakana iyya! Makkanrodokka! Pabbali’bella’é matteru mupi bali’bella, mala pédé bali’bellai mennang.
17Engkalingai éh sininna pabbanuwana linoé! Akacaungengngé, siyo-siyoé sibawa sappangngé tajekko.
18Tau iya lariyé polé ri akacaungengngé sempé’i matu ri laleng sappangngé, sibawa tau iya leppe’é polé ri sappangngé nalai matu siyo. Tattiri’i matu bosi rajaé polé ri langié, sibawa taggottangngi matu pallanggana linoé.
19Mallesse’i matu linoé, mareppo sibawa goyang.
20Tassulus-sulungngi matu linoé pada-pada tau mabo’é, sibawa goyang pada-pada bola-bolaé ri laleng anginrajaé. Maruttungngi linoé nasaba matane’i dosana. Ancuru’i sibawa dé’na naulléi tokkonna matu.
21Ri wettuéro PUWANGNGE hukkungngi matu sining panguwasana bitara malowangngé sibawa sining arungngé ri linoé.
22Ripaddeppungengngi matu massibawa pada-pada tahanangngé ri laleng liyangngé, sibawa riputtama ri laleng attarungkungngé narapi wettunna untu’ rihukkung.
23Mancaji mapettangngi matu kétengngé sibawa mata essoé dé’na nattappa, saba’ PUWANG Iya Pommakuwasaé mapparéntai matu selaku arung. Mapparéntai matu ri Yérusalém, ri tompo’na Bulu Sion, sibawa mappaitangngi arajan-Na lao risining pamimping umma’-Na.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn